Diari Oficial de la Generalitat Valenciana


Sumari del DOGV 2719, del 29-03-1996 (1996/837794)

ORDRE d'1 de març de 1996, de la Conselleria d'Agricultura i Medi Ambient, per la qual es modifica l'Ordre de 12 d'abril de 1995, de la Conselleria d'Agricultura, Pesca i Alimentació, per la qual s'estableixen ajudes a la modernització d'explotacions ramaderes.
---------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/03/01/(7)/dof/vci/html**

### Dades del document

Número de DOGV
:   2719

Data del DOGV
:   29-03-1996

Secció del DOGV
:   DISPOSICIONS GENERALS

Número del document
:   1996/837794


Data del document
:   01-03-1996

Organisme emissor
:   Conselleria d'Agricultura i Medi Ambient

Tipus de document
:   Ordre

Anàlisi jurídica

ORDRE d'1 de març de 1996, de la Conselleria d'Agricultura i Medi Ambient, per la qual es modifica l'Ordre de 12 d'abril de 1995, de la Conselleria d'Agricultura, Pesca i Alimentació, per la qual s'estableixen ajudes a la modernització d'explotacions ramaderes.   
El seguiment de la situació actual del sector ramader de la Comunitat Valenciana evidencia l'existència d'una sèrie de dificultats en les explotacions ramaderes per a situar-se en condicions de competir en el mercat únic de la Unió Europea. La Conselleria d'Agricultura i Medi Ambient ha observat que una de les principals estrangulacions se centra en l'estat de les instal·lacions i els equips de les granges, que constitueixen la base de la producció pecuària.  
La Unió Europea restringeix la concessió d'ajudes en els sectors ramaders els productes dels quals són excedentaris en el mercat comunitari. No obstant això, mantenint aquest principi, cal promoure la realització d'inversions tendents a ajustar costos de producció, millorar la qualitat dels productes obtinguts i corregir les pràctiques lesives per al medi natural que rodeja les instal·lacions. Tot això, com a conseqüència del fet que l'activitat ramadera contribueix al manteniment de la població en les àrees rurals de la Comunitat Valenciana.  
Per tot això, i a proposta del director general de Producció Agrària i Pesca,  
ORDENE  
Article primer  
Es modifica l'Ordre de 12 d'abril de 1995, de la Conselleria d'Agricultura, Pesca i Alimentació, en els termes següents:  
a) En el desplegament de l'articulat, se substitueix l'expressió «cartilla d'explotació ramadera» per la de «cartilla d'explotació ramadera o llibre d'explotació».  
b) En el paràgraf sisé de l'article 3 s'afegeix el text següent: «Se n'exclouen les perforacions.»  
c) Se suprimeix el paràgraf vuité de l'article 3.  
d) El paràgraf onze de l'article 3 se substitueix pel text següent:  
«L'adquisició d'equips informàtics (maquinari) que incorporen programes específics de gestió tecnicoeconòmica d'explotacions (programari) o, si es disposa de l'equip, l'adquisició d'aquests últims.»  
e) El paràgraf segon de l'article 4 queda redactat de la manera següent:  
«El termini de presentació de sol·licituds a càrrec d'aquesta convocatòria finalitzarà el dia 30 d'abril de cada any.»  
f) L'article 6 queda redactat de la manera següent:  
«Es delega en el director general de Producció Agrària i Pesca la concessió i denegació de les ajudes previstes en aquesta ordre. La concessió de la subvenció es farà tenint en compte l'ordre de preferència següent:  
- Primer: sol·licituds presentades per ramaders als quals no s'haja concedit mai cap ajuda a càrrec de la línia de modernització d'explotacions i que tinguen l'explotació qualificada com a preferent, ordenades per data de registre d'entrada.  
- Segon: sol·licituds presentades per ramaders als quals no s'haja concedit mai cap ajuda a càrrec de la línia de modernització d'explotacions i que no tinguen l'explotació qualificada com a preferent, ordenades per data de registre d'entrada.  
- Tercer: sol·licituds presentades per ramaders als quals s'haja concedit alguna ajuda a càrrec de la línia de modernització d'explotacions i que tinguen l'explotació qualificada com a preferent, ordenades per data de registre d'entrada.  
- Quart: sol·licituds presentades per ramaders als quals s'haja concedit alguna ajuda a càrrec de la línia de modernització d'explotacions i que no tinguen l'explotació qualificada com a preferent, ordenades per data de registre d'entrada.  
Si, una vegada ordenats els expedients d'acord amb el procediment descrit, queda un grup de sol·licituds en el mateix nivell de preferència amb la mateixa data de registre d'entrada, i no hi ha crèdit suficient per a concedir l'ajuda sol·licitada en totes elles, es prorratejarà la quantitat disponible entre aquestes sol·licituds corresponents al mateix nivell de preferència i amb la mateixa data de presentació.  
El sol·licitant disposarà d'un termini de sis mesos, sempre abans de l'1 de desembre de cada any, per a posar en funcionament les millores i comunicar-ho a l'oficina de la Conselleria on es va tramitar l'expedient. L'incompliment d'aquests terminis implicarà, després de la incoació d'un expedient i amb l'audiència de l'interessat, la resolució de les ajudes. Tot això, llevat que s'haguera prorrogat expressament aquest termini, amb la petició prèvia per part de l'interessat i per causes de força major justificades degudament.»  
g) L'article cinqué queda modificat de la manera següent:  
«La quantia màxima de l'ajuda atorgada serà:  
Amb caràcter general, del 25 per cent del valor de la inversió, amb l'exclusió prèvia de l'IVA.  
Quan l'execució la realitze un ramader l'explotació del qual haja estat qualificada com a explotació agrària preferent, d'acord amb el Decret 31/1994, de 8 de febrer, del Govern Valencià, serà del 30 per cent del valor de la inversió, IVA exclòs.  
Quan l'execució la realitze un ramader l'explotació del qual haja estat qualificada com a preferent i, a més, en la data de presentació de la sol·licitud d'ajuda tinga 18 anys o més sense haver complit els 40, la subvenció serà del 35 per cent del valor de la inversió, IVA exclòs.  
Quan l'execució la realitze un grup de ramaders en comú o una explotació associada, s'aplicarà el percentatge més favorable corresponent, almenys, al 40 per cent dels integrants d'aquest.  
No obstant això, la subvenció màxima que s'ha de concedir no podrà superar la quantitat de tres milions de pessetes per beneficiari o soci, quan l'obra siga promoguda per un únic titular, i de nou milions de pessetes per sol·licitud, quan haja estat promoguda per una explotació associada o un grup de, almenys, tres ramaders.»  
h) Es modifica el primer paràgraf de l'article 7 en els termes següents:  
«L'avaluació i el seguiment de l'aplicació correcta de les ajudes concedides l'efectuarà la Direcció General de Producció Agrària i Pesca. Aquesta direcció, en els dos mesos següents a l'acabament de la presentació de sol·licituds, resoldrà sobre les presentades. La falta de resolució expressa en aquest termini comportarà la desestimació de l'ajuda.  
i) En el segon paràgraf de l'article 7 se substitueix l'expressió «justificants dels pagaments efectuats» per la frase següent: «factures de les despeses ocasionades i els justificants de pagament corresponents».  
Article segon  
Les ajudes es concediran a càrrec de l'aplicació pressupostària 95.61.61.1975.468.79.5, per un import global màxim que no podrà superar el dels crèdits pressupostaris aprovats per a la modernització del sector ramader. L'import global màxim es fixarà per a cada exercici anual mitjançant una ordre de la consellera d'Agricultura i Medi Ambient.  
DISPOSICIONS FINALS  
Primera  
Es faculta la Direcció General de Producció Agrària i Pesca perquè dicte les disposicions que calguen per a l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 1 de març de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI